Nicușor Dan îl ironizează pe Robert Negoiță: "Un om foarte curajos, să se apropie de Parchet singur"
Data publicării:
Primarul general al Capitalei, Nicuşor Dan, l-a ironizat pe edilul sectorului 3, Robert Negoiţă despre care a spus că este "un om foarte curajos" pentru că a mers la Parchetul General pentru a depune o plângere penală împotriva sa.
Întrebat cum comentează faptul că Robert Negoiţă a mers, vineri, să depună o plângere împotriva sa, Nicuşor Dan a răspuns: "Da, e un om foarte curajos, îl felicit, să se apropie de Parchet singur... foarte curajos".
Întrebat de ce spune acest lucru, primarul general a răspuns: "Ştie el".
Robert Negoiţă a anunţat vineri că depune plângere penală împotriva lui Nicuşor Dan, pentru abuz în serviciu şi instigare la această infracţiune, întrucât acesta le-ar fi interzis angajaţilor să emită avize necesare pentru ca proiecte ale Primăriei Sectorului 3 să intre în dezbaterea Consiliului General.